***Príloha č. 7 k SP***

*Návrh*

**ZMLUVa O DIELO**

**uzatvorená podľa § 536 a násl. Zákona č. 513/1991 Zb. Obchodného zákonníka v znení neskorších predpisov uzatvorená v nižšie uvedený deň, medzi uvedenými stranami**

**ZMLUVNÉ STRANY**

* 1. Objednávateľ McCarter a.s.

|  |  |  |
| --- | --- | --- |
| Sídlo: | Bajkalská 25, Bratislava 821 01 |  |
| Zastúpený: | Ing. Radoslav Prepik, podpredseda predstavenstva |  |
| IČO: | 35 846 011 |  |
| DIČ: | 2020263113 |  |
| IČ DPH: | SK2020263113 |  |
| Bankové spojenie: | Tatra banka, a.s. |  |
| IBAN: | SK12 1100 0026 2302 3363 |  |
| Telefón, e-mail: | 0917 101 252; niszler@mccarter.sk |  |
| Osoba oprávnená konať vo veciach technických | Ing.arch. Miroslav Marko M.Arch. |  |

(ďalej len „objednávateľ“)

* 1. Zhotoviteľ:

|  |  |
| --- | --- |
| **Obchodné meno** |  |
| Sídlo |  |
| Zastúpený: |  |
| IČO: |  |
| DIČ: |  |
| IČ DPH: |  |
| Bankové spojenie: |  |
| IBAN: |  |
| Reg. č. z Obchodného registra |  |
| Telefón, e-mail: |  |
| Osoba oprávnená konať vo veciach technických |  |

(ďalej len "zhotoviteľ")

(ďalej spoločne aj ako „zmluvné strany“)

uzatvárajú podľa § 536 a nasl. Obchodného zákonníka na základe výsledkov verejného obstarávania vyhláseného objednávateľom podľa zákona 343/2015 Z.z. o verejnom obstarávaní a o zmene a doplnení niektorých zákonov v platnom znení túto Zmluvu o dielo ( ďalej len „Zmluva“ ) za nasledovných podmienok.

**Článok II.**

**Predmet zmluvy**

* 1. Predmetom tejto zmluvy je záväzok zhotoviteľa zhotoviť pre objednávateľa dielo **Zateplenie a obnova skladu** (ďalej len „dielo“) v rozsahu a spôsobom dohodnutom v tejto Zmluve.
  2. Zhotoviteľ sa zaväzuje zhotoviť dielo v súlade so stavebným povolením, podľa projektu stavby vypracovaným Ing.arch Miroslavom Markom M.Arch. na projekt „Zateplenie a obnova skladu s chladiarenskými komorami“ zo dňa 25.09.2016 (ďalej len „stavebný projekt“) (Príloha č.3) a výkazu výmer (Príloha č.4), a Ponukového rozpočtu predloženého zhotoviteľom v procese verejného obstarávania za podmienok dohodnutých v tejto Zmluve, a zhotovené dielo riadne a včas odovzdať objednávateľovi v zodpovedajúcej kvalite a v ponúknutej cene.
  3. Zhotoviteľ sa zaväzuje zhotoviť dielo vo vlastnom mene a na vlastnú zodpovednosť, na vlastné náklady a v dojednanom čase. Pokiaľ zhotoviteľ poverí vykonaním diela inú osobu, má zodpovednosť akoby dielo vykonal sám.
  4. Zhotoviteľ podpisom tejto Zmluvy potvrdzuje, že sa pred podpisom Zmluvy riadne oboznámil s  výkazom výmer.
  5. Zhotoviteľ má záujem, za podmienok špecifikovaných v Zmluve, zhotoviť pre objednávateľa dielo. Zhotoviteľ pred podpisom Zmluvy zvážil a odborne posúdil všetky riziká spojené s realizáciou predmetu Zmluvy, obhliadol si miesto kde má byť dielo vykonané, zobral do úvahy rozsah potrebných materiálov, prác a služieb potrebných na dokončenie Diela (materiály, transport, energie, náklady na zariadenia a stroje, údržba prístupových ciest, náklady na odstránenie odpadov, náklady na zamestnancov a špecialistov ako aj ostatné náklady súvisiace s realizáciou diela, a iné).

**Článok III.**

**Miesto plnenia**

Miestom zhotovenia (vykonania) diela je: Budovateľská 1247/7, obec Dunajská Streda 1 929 01, na parcele KNC 2025/17 k. ú. Dunajská Streda.

**Článok IV.**

**Cena diela**

* 1. Cena diela v celom rozsahu podľa článku II. tejto zmluvy je stanovená dohodou zmluvných strán v zmysle zákona NR SR č. 18/1996 Z .z. o cenách v znení neskorších predpisov. Dohodnutá cena diela je konečná a je možné ju meniť len v prípade závažných nepredvídateľných okolností v súlade s príslušnými právnymi predpismi formou písomného dodatku k tejto Zmluve.
  2. Cena celkom:

|  |  |
| --- | --- |
| Cena bez DPH: | ,- EUR |
| Cena DPH (20 %): | ,- EUR |
| Cena s DPH: | ,- EUR |

* 1. Cena diela je stanovená na základe projektovej dokumentácie pre stavebné konanie. Projekt obsahuje okrem výkresovej a textovej časti aj výkaz výmer na ocenenie stavby. Ponukový rozpočet, ktorý tvorí prílohu č.1 tejto Zmluvy predložil zhotoviteľ na základe podrobného oboznámenia sa s projektom. Cena diela podľa tohto článku zahŕňa všetky nevyhnutné práce a dodávky, odborné posudky, vyjadrenia, služby ako aj ďalšie súvisiace práce potrebné pri realizácii diela alebo pri prevzatí a odovzdaní diela do užívania, respektíve pri kolaudácií vrátane odvozu, likvidácie a recyklácie odpadu vzniknutého pri realizácii diela.
  2. Naviac práce a dodávky sa zhotoviteľ zaväzuje pre objednávateľa vykonať na základe písomného dodatku k tejto Zmluve podpísanom oprávnenými zástupcami oboch zmluvných strán, ktorého predmetom bude hlavne cena, druh, rozsah a termíny plnenia naviac prác a odpočet nerealizovaných prác a dodávok.
  3. Naviac práce predstavujú práce nad rámec dojednaný v tejto Zmluve, pričom pre vylúčenie pochybností sa má za to, že naviac práce sú výlučne práce neobsiahnuté v projektovej dokumentácii a/alebo vo výkaze výmer a/alebo v Ponukovom rozpočte.
  4. Pre oceňovanie prác naviac ako i odpočty nerealizovaných prác a dodávok sú záväzné jednotkové ceny uvedené v cenovej špecifikácii prác a dodávok zhotoviteľa (Príloha č.1). V prípade naviac prác a dodávok pri ktorých nie je možné stanoviť cenu na základe jednotkových cien podľa špecifikácie ( Príloha č.1) bude cena týchto prác určená dohodou zmluvných strán. zmluvné strany sa dohodli, že v takom prípade použijú jednotkové ceny uvedené v cenovej špecifikácií prác zhotoviteľa a platné po dobu realizácie prác, vypočítané podľa predpisov platných a účinných ku dňu predloženia ponuky zhotoviteľom.
  5. Zmluvné strany sa dohodli, že v prípade, ak sa niektoré práce podľa výkaz výmeru nevykonajú. Alebo vykonajú v menšom rozsahu, zhotoviteľ tieto nevykonané práce nebude objednávateľovi fakturovať. Zhotoviteľ bude akceptovať zníženie ceny aj v prípade ak sa časť diela na podnet objednávateľa nebude realizovať.
  6. Zhotoviteľ sa zaväzuje zrealizovať stavebné dielo bez vád, nedorobkov, vyhotovené riadne v požadovanej kvalite a na požadovanej úrovni v ponúknutej cene a v súlade s projektovou dokumentáciou.

**Článok V.**

**Čas plnenia**

* 1. Zhotoviteľ sa zaväzuje dielo podľa čl. II. tejto Zmluvy zhotoviť a odovzdať objednávateľovi v lehote zhotovenia **do 365 dní od prevzatia staveniska**.
  2. Zhotoviteľ prevezme stavenisko od Objednávateľa najneskôr **do 7 kalendárnych dní** odo dňa písomného (resp. e-mailového) **doručenia "Výzvy na prevzatie staveniska"**, ktorá bude zhotoviteľovi zaslaná objednávateľom. O odovzdaní a prevzatí staveniska spíšu zmluvné strany zápisnicu.
  3. Zmluvné strany sa dohodli, že zhotoviteľ nie je v omeškaní po dobu, po ktorú nemohol plniť svoju povinnosť, súvisiacu s realizáciou predmetu plnenia tejto zmluvy, následkom okolností, vzniknutých na strane objednávateľa. V takomto prípade sa lehota predlžuje len o dobu, počas ktorej budú práce zo strany objednávateľa prerušené, čím nie je dotknutá lehota zhotovenia podľa ods. 5.1. Takéto skutočnosti musia byť zapísané v stavebnom denníku a potvrdené zástupcami oboch zmluvných strán najneskôr v deň, kedy predmetná okolnosť nastala.
  4. Zhotoviteľ je povinný do 3 dní písomne informovať objednávateľa o vzniku akejkoľvek udalosti, ktorá má vplyv na realizáciu diela. O tejto skutočnosti musí byť uvedený záznam v stavebnom denníku.

**Článok VI.**

**Zoznam zodpovedných osôb**

* 1. Zoznam osôb zodpovedných za riadenie stavebných prác pri realizácii predmetu tejto Zmluvy o dielo:

Za objednávateľa: stavebný dozor ....................... *(bude doplnené pri podpise zmluvy)*

Za zhotoviteľa: stavbyvedúci ....................... *(bude doplnené pri podpise zmluvy)*

**Článok VII.**

**Podmienky uskutočnenia prác**

**Spolupôsobenie objednávateľa, zodpovednosť za škodu, stavenisko, zabezpečenie ochrany staveniska a poistenie stavby, požiarne predpisy a predpisy BOZP**

* 1. Zhotoviteľ sa zaväzuje zahájiť práce **do 7 kalendárnych dní odo dňa prevzatia staveniska**.
  2. Zhotoviteľ najneskôr ku dňu prevzatia staveniska preukáže objednávateľovi, že má uzatvorenú zmluvu o poistení **na krytie rizík zo stavebných prác** po celú dobu realizácie diela. Požadované zmluvné poistné krytie musí byť minimálne na 1 000 000 € škody. Poistenie musí byť platné počas celej doby realizácie diela.
  3. Zhotoviteľ podpisom zmluvy potvrdzuje, že  bol informovaný o skutočnosti, že v objekte sú skladové zásoby a technológie, a že poškodením (napríklad zatečením počas prác) môže dôjsť k škodám na majetku, ako aj odstaveniu prevádzky a teda k škodám na ušlom zisku, k vzniku nákladov na odstavenie prevádzky, úhrady miezd zamestnancov počas odstávky, a podobne.
  4. Objednávateľ odovzdá zhotoviteľovi súčasne so staveniskom:
* dokumentáciu stavby v 1 vyhotovení,
* stavebné povolenie a dokladovú časť,
* odberové miesta elektrickej energie a vody.
  1. Zhotoviteľ zodpovedá za škody počas realizácie diela. Zhotoviteľ zodpovedá za škody na majetku, zranenia alebo usmrtenia tretích osôb, ktoré môžu nastať počas vykonávania prác alebo ako ich dôsledok. Zhotoviteľ je povinný na vlastné náklady odstrániť všetky škody na vykonávanom diele, ktoré vzniknú počas obdobia od začatia prác na diele do jeho protokolárneho prevzatia objednávateľom. Zhotoviteľ je zodpovedný za všetky škody na predmete zmluvy spôsobené vlastným zavinením alebo zavinením jeho subdodávateľov počas ich pracovným postupov, ktoré vykonali za účelom plnenia záväzkov pri odstraňovaní vád a opravách počas záručnej lehoty. Zhotoviteľ zodpovedá za to, že dodané množstvo a kvalita vykonaných prác sa zhodujú s údajmi uvedenými v súpise prác a dodávok.
  2. Zriadenie, prevádzkovanie, likvidácia,  recyklácia, vypratanie a vyčistenie zariadenia staveniska, ako aj zabezpečenie prípadnej zmeny v dopravnom značení, ak to bude potrebné s ohľadom na bod 7.7., je zahrnuté v cene diela.
  3. Zhotoviteľ uhradí počas výstavby všetky náklady na energie na stavbe vrátane zabezpečenia ich dočasných prípojov a meračov.
  4. Zhotoviteľ je povinný viesť stavebný denník, do ktorého bude zapisovať všetky skutočnosti rozhodujúce pre zhotovenie diela. Ďalej je povinný v denných záznamoch zapisovať údaje o časovom postupe prác, ich akosti, údaje o počte zamestnancov, počte mechanizmov a množstve realizovaných druhov prác. Povinnosť viesť stavebný denník končí protokolárnym odovzdaním a prevzatím diela. Súčasne so stavebným denníkom vyhotoví zhotoviteľ fotodokumentáciu celého priebehu diela.
  5. Zhotoviteľ poveruje stavbyvedúceho vedením stavebného denníka.
  6. Stavebný denník sa musí nachádzať na stavbe a musí byť vždy prístupný zástupcom objednávateľa, projektanta, stavebnému dozoru a dotknutým orgánom štátnej správy.
  7. Zápisy do stavebného denníka čitateľne zapisuje a podpisuje stavbyvedúci vždy v ten deň, kedy boli práce vykonané alebo keď nastanú okolnosti brániace ich výkonu, resp. je potrebné riešiť ďalší postup prác. Všetky strany stavebného denníka musia byť očíslované. Medzi jednotlivými záznamami nesmú byť vynechané voľné miesta. Okrem stavbyvedúceho môže do stavebného denníka vykonávať potrebné záznamy iba objednávateľ, stavebný dozor, spracovateľ projektovej dokumentácie alebo príslušné orgány štátnej správy.
  8. Pokiaľ stavbyvedúci nesúhlasí so zápisom, ktorý vykoná objednávateľ alebo ním poverený zástupca, prípadne spracovateľ projektu, musí k tomuto zápisu zaujať svoje stanovisko.
  9. Poverený zástupca objednávateľa je povinný podpisovať, ako aj v prípade potreby sa písomne vyjadrovať k zápisom v stavebnom denníku vykonaným zhotoviteľom.
  10. Zhotoviteľ je povinný vyzvať objednávateľa na kontrolu častí diela, ktoré budú ďalším postupom prác zakryté, a to písomne v stavebnom denníku 3 pracovné dni vopred. Ak zhotoviteľ nesplní uvedenú povinnosť, je povinný umožniť objednávateľovi vykonanie dodatočnej kontroly a znášať náklady s tým spojené. V prípade, ak sa objednávateľ nedostavil na kontrolu, na ktorú bol riadne pozvaný, môže zhotoviteľ pokračovať v realizácii diela, avšak až potom ako vykoná podrobnú fotodokumentáciu takýchto častí diela. Ak účasť na kontrole objednávateľovi znemožní prekážka, ktorú nemohol odstrániť, môže bez zbytočného odkladu požadovať vykonanie dodatočnej kontroly. Fotodokumentáciu postupu prác zakrývaných konštrukcií je zhotoviteľ povinný vyhotoviť aj v prípade účasti objednávateľa na kontrole.
  11. Zhotoviteľ je povinný zápisom v stavebnom denníku 3 pracovné dni vopred vyzvať objednávateľa na účasť pri vykonávaní skúšok v súlade s projektom stavby s STN. Ak sa objednávateľ nedostaví v stanovenom termíne, je zhotoviteľ oprávnený vykonať skúšky bez jeho účasti. Zhotoviteľ je povinný v spolupráci s objednávateľom viesť podrobný technický záznam o vykonaných skúškach.
  12. Všetky zmeny diela musia byť vykonané v súlade so stavebným povolením a zhotoviteľ je povinný ich zdôvodniť zápisom do stavebného denníka. Zmeny materiálov nesmú mať vplyv na kvalitu diela. Zápisy v stavebnom denníku obojstranne odsúhlasené stavbyvedúcim a stavebným dozorom objednávateľa nemajú charakter zmeny zmluvy.
  13. Zhotoviteľ preberá v plnom rozsahu zodpovednosť za vlastné riadenie postupu prác, za bezpečnosť a ochranu zdravia vlastných pracovníkov i pracovníkov subdodávateľov a ostatných ním pozvaných osôb na stavbu, počas celého jej priebehu, ako i za sledovanie a dodržiavanie predpisov bezpečnosti práce a ochrany zdravia pri práci, ako aj platných požiarnych predpisov. Zhotoviteľ je povinný plniť ohlasovaciu povinnosť v prípade vzniku mimoriadnych udalostí (úrazy, požiare, havárie a pod.) voči príslušným štátnym orgánom a vznik takejto udalosti oznámiť neodkladne aj objednávateľovi za účelom objektívneho vyšetrenia a prijatia preventívnych opatrení.
  14. Zhotoviteľ zodpovedá za čistotu a poriadok na stavbe, zaväzuje sa odstrániť všetok odpad, ktorý je výsledkom jeho činnosti na svoje náklady. Zhotoviteľ je povinný udržiavať vstupné a príjazdové komunikácie v takom stave a čistote, aby nespôsobil sebe, svojím pracovníkom, objednávateľovi a tretím fyzickým a právnickým osobám akúkoľvek škodu na zdraví a majetku. V prípade, že takúto škodu spôsobí, zaväzuje sa ju v plnom rozsahu uhradiť.
  15. Zhotoviteľ zabezpečí zhodnocovanie odpadov recykláciou prevádzkou zariadenia na zhodnocovanie odpadov podľa zákona č. 79/2015 Z.z. o odpadoch a o zmene a doplnení niektorých zákonov a jeho prílohy č. 1 pre činnosť R5 – Recyklácia alebo spätné získavanie iných anorganických materiálov.
  16. Objednávateľ počas realizácie diela má právo kontrolovať vykonávanie prác a priebežne zhotoviteľa upozorniť na prípadné vady s požiadavkou ich odstránenia v primeranej lehote. Stavebný dozor objednávateľa má právo zastaviť stavbu ak zhotoviteľ nedodržuje projekt, alebo postup predpísaný výrobcom technológie, ak nie sú dodržiavané predpisy BOZP. Takto zastavená stavba nemá vplyv na termín odovzdania.
  17. Zhotoviteľ bez zbytočného odkladu písomne upozorní objednávateľa na nevhodné pokyny, ktoré mu objednávateľ dal na vyhotovenie diela. V prípade prerušenia prác z tohto dôvodu nie je zhotoviteľ v omeškaní.
  18. Nebezpečenstvo škody na diele, ako aj na veciach a materiáloch, potrebných na zhotovenie diela, znáša zhotoviteľ až do času protokolárneho prevzatia diela objednávateľom.
  19. Zhotoviteľ je povinný zúčastňovať sa pracovných porád a kontrol na stavbe, ktoré bude v priebehu realizácie diela zvolávať objednávateľ. Kontrolné dni budú vykonávané pravidelne raz za ~~14~~ 7 dní. V prípade potreby mimoriadneho kontrolného dňa objednávateľ minimálne 3 pracovné dni vopred písomne oznámi zhotoviteľovi jeho presný termín, ak potrebu identifikoval objednávateľ. V prípade potreby indikovanej zhotoviteľom, tento vyzve objednávateľa na účasť rovnakým spôsobom. Za zhotoviteľa musí byť účastná osoba oprávnená konať vo veciach zmluvných, alebo vo veciach technických uvedená v zmluve. V prípade neúčasti oprávnenej osoby za zhotoviteľa má právo objednávateľ zastaviť stavbu. Takto zastavená stavba nemá vplyv na termín odovzdania.
  20. Zhotoviteľ zodpovedá za bezpečnosť práce, ochranu zdravia zamestnancov, bezpečnosť technických zariadení pri stavebných prácach, za dodržiavanie všeobecne záväzných právnych predpisov a STN, týkajúcich sa činností pri vykonávaní diela a ochrany životného prostredia. Pokiaľ porušením tejto povinnosti zhotoviteľa vznikne škoda v priestoroch staveniska alebo v jeho blízkosti, náklady spojené s odstránením tejto škody znáša zhotoviteľ.
  21. Zhotoviteľ zodpovedá za to, že jeho zamestnanci budú v čase nástupu na stavbu, a počas práce v priestore stavby spĺňať legislatívne požiadavky na BOZP. t.j. budú riadne preškolení z oblasti BOZP na ten druh pracovnej činnosti, na ktorý sú zhotoviteľom určení, budú mať prvky ochrany zdravia (prilba, reflexná vesta, pevná obuv, ochranné rukavice a pri prácach v prašnom alebo hlučnom prostredí aj chrániče sluchu, ochranné okuliare a filtre na ochranu dýchacích ciest).
  22. Zhotoviteľ je zodpovedný za BOZP vrátane zabezpečenia tej časti staveniska na ktorej v konkrétnom čase vykonáva práce.
  23. Zhotoviteľ zodpovedá za to, že jeho zamestnanci sa nebudú v priestore stavby pohybovať pod vplyvom alkoholu, alebo iných omamných a psychotropných látok.
  24. Zhotoviteľ zodpovedá za to, že jeho zamestnanci svojim správaním v priestore stavby nebudú ohrozovať svoje zdravie, budú dbať na zvýšenú opatrnosť, a nebudú svojim konaním ohrozovať na zdraví iné osoby v priestore stavby alebo v jej okolí.
  25. Zhotoviteľ zodpovedá za to, že jeho zamestnanci budú dodržiavať základné spoločenské normy slušného správania vo vzťahoch k ostatným osobám na stavbe, v jej okolí, a to aj vrátane verbálneho prejavu.
  26. Zamestnanci zhotoviteľa sú povinný zúčastniť sa školení pod vedením autorizovaného bezpečnostného technika objednávateľa, pričom zhotoviteľ nemá nárok na úhradu od objednávateľa za čas zamestnancov strávený na školeniach. Zhotoviteľ a zamestnanci zhotoviteľa sú počas práce na predmete tejto zmluvy povinní dodržiavať všetky platné právne predpisy, najmä protipožiarne, bezpečnostné a hygienické.
  27. Zhotoviteľ sa zaväzuje vykonávať prácu výlučne zamestnancami odborne spôsobilými na výkon tejto činnosti. Zhotoviteľ zodpovedá za to, že zamestnanci zhotoviteľa vykonávajúci prácu, ktorá vyžaduje osobité legislatívne nároky ako atesty, školenia, certifikáty, preukazy odbornej spôsobilosti, tieto legislatívne náležitosti spĺňajú.
  28. Objednávateľ má nárok na výkon kontroly použitia alkoholu, omamných a psychotropných látok u zamestnancov zhotoviteľa bez predchádzajúceho súhlasu zhotoviteľa. V prípade pozitívneho testu, objednávateľ vyzve zhotoviteľa telefonicky na kontrolu na stavbe, a tento je povinný sa dostaviť (alebo ním poverený zástupca) na výkon opätovnej kontroly prítomnosti hore uvedených látok u svojich zamestnancov najneskôr do 1 hodiny od výzvy. V prípade, že sa v dohodnutej lehote na stavbu za účelom opätovnej kontroly nedostaví, vopred súhlasí s tým, že výsledok prvej kontroly bol správny a zaväzuje sa plniť dôsledky vyplývajúce z tejto zmluvy.
  29. Zhotoviteľ si je vedomý skutočnosti, že v zmysle tejto zmluvy nie je oprávnený umiestniť na stavbu svojho zamestnanca, ktorý by nespĺňal podmienky ustanovené zmluvou, a ktorý nie v zozname zamestnancov. Je si vedomý, že objednávateľ má právo takéhoto zamestnanca zo stavby vykázať.
  30. Zhotoviteľ berie na vedomie, že priestor stavby je monitorovaný kamerovým systémom. Voči tejto skutočnosti nemá výhrady a zaväzuje sa o tom informovať svojich zamestnancov. Prítomnosťou zamestnanca v priestore stavby sa má za to, že s touto skutočnosťou je uzrozumený a nemá voči nej výhrady.
  31. Zhotoviteľ splní svoju povinnosť vykonávať dielo, ktoré je predmetom tejto zmluvy, jeho riadnym dokončením. Podmienkou odovzdania a prevzatia diela je úspešné vykonanie všetkých skúšok, predpísaných osobitnými predpismi, záväznými normami a projektovou dokumentáciou ako aj odstránenie všetkých prípadných vád a nedostatkov.
  32. Zhotoviteľ 7 pracovných dní pred plánovaným odovzdaním predmetu zmluvy písomne vyzve objednávateľa k prevzatiu diela. Najneskôr 3 pracovné dni pred začatím preberacieho konania budú zo strany zhotoviteľa pripravené k nahliadnutiu všetky doklady potrebné k tomuto konaniu, a to najmä, avšak nie len preberacie protokoly, stavebné denníky, potvrdenia o vykonaných skúškach.
  33. Pre odovzdanie predmetu zmluvy platí:
* zmluvné strany vyhotovia protokol o odovzdaní a prevzatí predmetu zmluvy podpísaný osobami oprávnenými konať vo veciach technických a stavebným dozorom. Protokol bude obsahovať najmä základné údaje dokončeného diela, súpis zistených drobných vád a nedorobkov (ak sa takéto vyskytnú), dohodu o opatreniach a lehotách na ich odstránenie, prípadne dohodu o iných právach zo zodpovednosti za vady,
* ak objednávateľ odmietne podpísať protokol o odovzdaní a prevzatí predmetu zmluvy, spíšu zmluvné strany zápis, v ktorom uvedú svoje stanoviská a ich odôvodnenie,
* drobné odchýlky od projektovej dokumentácie, ktoré nemenia prijaté riešenie, ani nezvyšujú cenu prác, nie sú vadami, ak boli dohodnuté aspoň súhlasným zápisom projektanta a objednávateľa v stavebnom denníku. Tieto odchýlky je zhotoviteľ povinný vyznačiť v projektovej dokumentácii skutočného vyhotovenia.
  1. Zhotoviteľ je povinný pri preberacom konaní odovzdať objednávateľovi v 2 vyhotoveniach:
* projektovú dokumentáciu skutočného vyhotovenia so zakreslením všetkých zmien podľa skutočného stavu vykonaných prác v dvoch tlačených vyhotoveniach a v elektronickej forme,
* osvedčenia o vykonaných skúškach použitých materiálov,
* zápisnice o preverení prác a konštrukcií v priebehu zakrytých prác vrátane fotodokumentácie priebehu týchto prác.
  1. Na odovzdávacom - preberacom konaní sa preverí, či je záväzok zhotoviteľa splnený tak, ako je stanovené v predmete zmluvy, prevedie sa fyzická kontrola vykonaného diela, jeho súčasti a príslušenstva, overia sa revízne správy, atesty a komplexné skúšky technologického zariadenia stavby.
  2. Zhotoviteľ je povinný po odovzdaní diela usporiadať stroje, zariadenia a zvyšný materiál na stavenisku tak, aby dielo mohlo byť riadne užívané, pričom stavenisko je povinný vypratať do 30 dní odo dňa odovzdania a prevzatia diela.

**Článok VIII.**

**Subdodávatelia**

* 1. Každý subdodávateľ, ktorý má povinnosť zapisovať sa do registra partnerov verejného sektora, je povinný byť rovnako oko Zhotoviteľ zapísaný v registri partnerov verejného sektora.
  2. Zhotoviteľ sa zaväzuje, že v zmluve s každým subdodávateľom uplatní nasledovný záväzok: „Oprávnení zamestnanci poskytovateľa nenávratného finančného prostriedku, Ministerstva pôdohospodárstva a rozvoja vidieka SR, orgánov Európskej únie a ďalšie oprávnené osoby v súlade s právnymi predpismi SR a EÚ môžu vykonávať voči zhotoviteľovi / subdodávateľovi kontrolu/audit obchodných dokumentov a vecnú kontrolu v súvislosti s realizáciou zákazky a zhotoviteľ / subdodávateľ je povinný poskytnúť súčinnosť v plnej miere.“
  3. Zhotoviteľ sa zaväzuje uhradiť svoje záväzky svojim subdodávateľom riadne a včas za už vykonané práce a dodané materiály.

**Článok IX.**

**Platobné podmienky**

* 1. Objednávateľ neposkytuje finančné preddavky na predmet zmluvy
  2. Zhotoviteľ musí svoje práce vyúčtovať overiteľným spôsobom. Podkladom pre vystavenie faktúry je súpis skutočne vykonaných druhov a množstiev prác zhotoviteľa, odsúhlasený a podpísaný technickým dozorom objednávateľa („Súpis vykonaných prác“). Súpis vykonaných prác je súčasťou faktúry, musí byť zostavený prehľadne, pričom sa musí dodržiavať poradie položiek a označenie, ktoré je v súlade s oceneným popisom (výkazom výmer) podľa zmluvy. Prípadné zmeny a doplnky zmluvy je potrebné vo faktúre zvýrazniť a na požiadanie uviesť oddelene.

ALEBO

Objednávateľ sa zaväzuje zaplatiť za riadne vykonané dielo na základe vystavenej faktúry nasledovne:

a) 1 x mesačne na základe Súpisu vykonaných prác odsúhlaseným objednávateľom

b) 5 % sumy z každej vystavenej faktúry (zádržné) vyplatí objednávateľ 12 mesiacov po odovzdaní diela

* 1. Zhotoviteľ vystaví faktúru najneskôr do dvoch dní  od odsúhlasenia Súpisu vykonaných prác a doručí ju objednávateľovi. Splatnosť vystavenej faktúry  je 30 dní odo dňa doručenia objednávateľovi.
  2. Objednávateľ sa zaväzuje, že v prípade ak stavebný dozor nezistí rozpor medzi vykonanými prácami a Súpisom vykonaných prác, odsúhlasí predložený Súpis vykonaných prác do 5 dní odo dňa jeho predloženia zhotoviteľom; spravidla tak, že Súpis vykonaných prác potvrdí stavebný dozor svojim podpisom a pečiatkou; ak objednávateľ do 5 dní odo dňa predloženia Súpisu vykonaných prác neoznámi zhotoviteľovi pripomienky, má sa za to, že s predloženým Súpisom vykonaných prác súhlasí. Ak by objednávateľ mal k predloženému Súpisu vykonaných prác pripomienky, budú odstránené vzájomnou dohodou objednávateľa a zhotoviteľa.
  3. Zhotoviteľ sa zaväzuje spolu so Súpisom vykonaných prác predložiť prehlásenie subdodávateľa, že mu za vykonané práce a dodané materiály, ktoré sú predmetom Súpisu vykonaných prác zhotoviteľ zaplatil alebo preukázať úhradu subdodávateľovi hodnoverným spôsobom, napr.: predložením dokladu o úhrade alebo výpisom z účtu. Pre vylúčenie akýchkoľvek pochybností sa má za to, že lehota splatnosti faktúry doručenej objednávateľovi začína plynúť až po preukázaní úhrady subdodávateľovi v súlade s týmto článkom IX.6.
  4. Faktúra vystavená zhotoviteľom musí obsahovať všetky náležitosti daňového dokladu v súlade s platnou právnou úpravou SR a jej prílohu tvorí Súpis vykonaných prác. Faktúru vrátane potvrdeného Súpisu vykonaných prác budú doručené objednávateľovi v 4 (štyroch) originálnych vyhotoveniach. Za potvrdený súpis stavebných prác sa považuje taký súpis, ktorého krycie listy sú potvrdené pečiatkou a podpisom každej zúčastnenej strany. V prípade, že daňový doklad nebude obsahovať tieto náležitosti, objednávateľ má právo vrátiť ho na doplnenie a prepracovanie. V takomto prípade sa preruší lehota splatnosti a nová lehota splatnosti pre objednávateľa začne plynúť doručením dokladu objednávateľovi.
  5. Objednávateľ požaduje, aby vystavená faktúra zhotoviteľom obsahovala minimálne nasledujúce náležitosti, a to:
* označenie „faktúra“ a jej poradové číslo,
* identifikačné údaje zhotoviteľa a objednávateľa (obchodné meno, adresa sídla, IČO, DIČ, IČ DPH),
* číslo Zmluvy, vrátane prípadného dodatku k Zmluve,
* dátum vyhotovenia faktúry, dátum splatnosti faktúry a dátum zdaniteľného plnenia,
* fakturovanú cenu bez DPH, hodnotu DPH a celkovú fakturovanú cenu v Eur,
* označenie peňažného ústavu a číslo účtu IBAN, na ktorý sa má platiť,
* pečiatka a podpis oprávnenej osoby,
* text fakturácie s uvedením min. názvu stavebného diela

**Článok X.**

**Zodpovednosť za vady a záruky**

* 1. Zhotoviteľ zodpovedá za to, že dielo má v dobe prevzatia zmluvne dohodnuté vlastnosti, že zodpovedá technickým normám a predpisom SR, a že nemá chyby, ktoré by rušili, alebo znižovali hodnotu alebo schopnosť jeho používania k zvyčajným alebo v zmluve predpokladaným účelom.
  2. Zhotoviteľ zodpovedá za vady, ktoré predmet má v čase jeho odovzdania objednávateľovi. Za vady, ktoré sa prejavili po odovzdaní diela, zodpovedá zhotoviteľ iba vtedy, ak boli spôsobené porušením jeho povinností.
  3. **Záručná doba na stavebné práce je 5 rokov** odo dňa  prevzatia diela objednávateľom, na stroje a zariadenia platí záruka daná výrobcom. Presný termín ukončenia záručnej doby zmluvné strany zapíšu do protokolu z odovzdania a prevzatia diela.
  4. Záruka sa vzťahuje na dielo za predpokladu riadnej starostlivosti a údržby diela objednávateľom. Záruka sa nevzťahuje na prípady násilného poškodenia diela, resp. poškodenia živelnou pohromou, okrem prípadov ak bude preukázané že k poškodeniu došlo, alebo k nemu došlo vo väčšom rozsahu, v dôsledku nekvalitne vykonaného diela.
  5. Zhotoviteľ sa zaväzuje začať s odstraňovaním prípadných vád diela reklamovaných objednávateľom do 5 dní odo dňa obdržania reklamácie, ak nedôjde k obojstranne podpísanej dohode o inom termíne.
  6. Objednávateľ je povinný umožniť zhotoviteľovi prístup do priestorov, kde sa majú záručné vady odstraňovať.
  7. V prípade, že zhotoviteľ nesplní svoju povinnosť odstrániť vady riadne a včas, je objednávateľ oprávnený zabezpečiť odstránenie vady treťou osobou na náklady zhotoviteľa.

**Článok XI.**

**Zmluvné pokuty a sankcie**

* 1. V prípade, že zhotoviteľ neodovzdá dielo v termíne dohodnutom v tejto Zmluve, objednávateľ má právo na zmluvnú pokutu vo výške 0,05 % z ceny diela bez DPH za každý deň omeškania.
  2. V prípade, že je objednávateľ v omeškaní s úhradou faktúry, zhotoviteľ má právo na úroky z omeškania v zmysle § 369 Obchodného zákonníka v znení neskorších predpisov vo výške 0,05% zo sumy faktúry bez DPH za každý deň omeškania.
  3. V prípade neodstránenia vád a/alebo nedorobkov diela vyplývajúcich z protokolu, ktorý bude zmluvnými stranami spísaný pri odovzdaní diela objednávateľovi, vzniká objednávateľovi nárok voči zhotoviteľovi na zmluvnú pokutu vo výške 0,05 % z ceny diela bez DPH za každý aj začatý deň omeškania, a to až do dňa úplného odstránenia všetkých vád a nedorobkov. Zmluvná pokuta je splatná na základe výzvy objednávateľa na úhradu zmluvnej pokuty a to v lehote 15 kalendárnych dní odo dňa doručenia predmetnej výzvy objednávateľa zhotoviteľovi: Zaplatenie zmluvnej pokuty zo strany zhotoviteľa nemá vplyv na prípadné nároky objednávateľa na náhradu škody prevyšujúce zmluvnú pokutu.
  4. V prípade že zhotoviteľ z dôvodu na svojej strane nevybuduje časť stavby, zmluvná pokuta je stanovená v hodnote nedodanej časti stavby.
  5. Ak zhotoviteľ nevykoná riadne a včas Dielo v súlade so Zmluvou, alebo ak preruší práce na vykonávaní diela bez toho, aby mu dal na to objednávateľ pokyn alebo aby dané bolo spôsobené okolnosťami, ktoré nie sú na strane zhotoviteľa, je objednávateľ oprávnený požadovať od zhotoviteľa uhradenie všetkých nákladov a škôd, ktoré mu tak preukázateľne vznikli a to v plnej výške.
  6. V prípade ak sa zodpovedný zástupca zhotoviteľa nezúčastní kontrolného dňa na základe Článku VII. bod VII.23 má objednávateľ nárok na zmluvnú pokutu vo výške 2.000,-€
  7. V prípade, že zhotoviteľ nedodrží kritériá, na základe ktorých získal zákazku, objednávateľ má právo na uplatnenie sankcie v primeranej výške, t. j. musí predstavovať minimálny finančný rozdiel medzi víťaznou ponukou a ponukou ďalšieho uchádzača v poradí.
  8. Zaplatením zmluvnej pokuty/zmluvných pokút v zmysle Zmluvy sa Zhotoviteľ nezbavuje povinnosti Dielo vykonať.
  9. Právo na náhradu škody nie je vznikom alebo uplatnením nároku na zmluvnú pokuty podľa tohto článku dotknuté.

**Článok XII.**

**Odstúpenie od zmluvy**

* 1. Od zmluvy možno odstúpiť v prípadoch, ktoré stanovuje Zmluva a § 344 a nasl. Obchodného zákonníka.
  2. Odstúpenie od zmluvy môže byť obmedzené na určitú časť zmluvných prác a dodávok.
  3. Objednávateľ je oprávnený odstúpiť' od tejto zmluvy úplne alebo čiastočne ak napriek prepracovaniu alebo nápravným opatreniam zhotoviteľa sú práce alebo ich časti vadné v takom rozsahu, že ďalšie plnenie Zmluvy nie je pre objednávateľa prijateľné.
  4. Zhotoviteľ je povinný dbať na dodržiavanie pracovnej disciplíny, opatrení bezpečnosti a ochrane zdravia pri práci a požiarnej ochrany svojich zamestnancov a zamestnancov svojich subdodávateľov (osobitne zákazu požívania alkoholu a omamných látok) a dodržiavať všetky zmluvné podmienky. V prípade, ak objednávateľ zistí, že zamestnanci zhotoviteľa, resp. jeho subdodávateľa závažne porušujú pracovnú disciplínu, zásady bezpečnosti práce a ochrany zdravia a požiarnej ochrany, podmienky nakladania s odpadmi, respektíve iné písomne dohodnuté podmienky, môže objednávateľ odstúpiť od zmluvy.
  5. Odstúpenie od zmluvy musí byť druhej zmluvnej strane doručené písomne.
  6. Objednávateľ je oprávnený odstúpiť od zmluvy v prípade podstatného porušenia Zmluvy zo strany zhotoviteľa, za čo sa považujú najmä tieto skutočnosti:
* ak zhotoviteľ ku dňu prevzatia staveniska nepreukáže objednávateľovi, že má uzatvorenú poistnú zmluvu podľa bodu 7.2 tejto Zmluvy,
* ak zhotoviteľ v rozpore s ustanoveniami Zmluvy zastavil realizáciu diela alebo inak prejavil svoj úmysel nepokračovať v plnení záväzkov vyplývajúcich z tejto Zmluvy,
* ak zhotoviteľ bude preukázateľne realizovať dielo v rozpore s dohodnutými podmienkami v tejto Zmluve, ak sa vyskytnú  vady v plnení, na ktoré bol zhotoviteľ písomne upozornený a ktoré napriek tomu neodstránil v primeranej lehote poskytnutej objednávateľom.
* využitie subdodávateľa, ktorý nespĺňa podmienky podľa § 32 ods. 1 písm e) zákona č. 343/2015 zákona o verejnom obstarávaní.
* ak je zhotoviteľ v neodôvodnenom meškaní s vecným a časovým harmonogramom realizácie diela podľa príl. č. 2 tejto zmluvy
  1. **Objednávateľ je oprávnený bez akýchkoľvek sankcií odstúpiť od zmluvy v prípade, kedy ešte nedošlo k plneniu zo zmluvy a výsledky administratívnej kontroly poskytovateľa nenávratného finančného príspevku neumožňujú financovanie výdavkov vzniknutých z obstarávania stavebných prác, tejto zmluvy.**

**Článok XIII.**

**Náhrada škody, právne vzťahy a dôsledky neplnenia zmluvy, vyššia moc**

* 1. V prípade, že jedna zo zmluvných strán neoprávnene preruší alebo zastaví práce, prípadne príde k prerušeniu alebo zastaveniu prác z jej viny, zaväzuje sa druhej strane zaplatiť všetky preukázané náklady, ktoré jej v súvislosti s prerušením alebo zastavením vznikli. Vecný rozsah rozpracovanosti nákladov ako aj finančné ohodnotenie bude odsúhlasené komisionálne štatutárnymi zástupcami oboch zmluvných strán. O tejto skutočnosti musí byť uvedený záznam v stavebnom denníku.
  2. Každá zo zmluvných strán má nárok na náhradu škody, vzniknutej v dôsledku porušenia záväzku druhou zmluvnou stranou, a to v zmysle § 373 a nasl. Obchodného zákonníka. Jej výška bude vzájomne prerokovaná.
  3. V prípade výskytu vyššej moci (živelné pohromy, zemetrasenie, vojna) nie je neplnenie predmetu zmluvy sankcionované a po dobu trvania vyššej moci neplynie doba výstavby.
  4. Zhotoviteľ nie je oprávnený postúpiť pohľadávky zo Zmluvy v zmysle § 524 a nasl. Zákona č. 40/1964 Zb. Občiansky zákonník v znení neskorších predpisov ( ďalej len „Občiansky zákonník“) bez predchádzajúceho súhlasu Objednávateľa. Právny úkon, ktorým budú postúpené pohľadávky Zhotoviteľa v rozpore s dohodou s Objednávateľom podľa predchádzajúcej vety, bude v zmysle § 39 Občianskeho zákonníka neplatný. Súhlas Objednávateľa je zároveň platný len za podmienky, že bol na takýto úkon udelený predchádzajúci písomný súhlas štatutárneho zástupcu objednávateľa, ktorý musí byť prílohou udeleného súhlasu Objednávateľa.
  5. Ak konanie zhotoviteľa v súvislosti a v čase s plnením predmetu zmluvy má za následok porušenie predpisov v oblasti bezpečnosti a ochrany zdravia pri práci, požiarnej ochrany a životného prostredia alebo iných právnych predpisov a tieto porušenia budú mať za následok udelenie pokuty zo strany orgánov verejnej alebo štátnej správy podľa príslušných právnych predpisov, odškodní zhotoviteľ objednávateľa v celej výške zaplatenej pokuty vrátane príslušenstva.

**Článok XIV**

**Osobitné ustanovenia**

* 1. Dielo je majetkom objednávateľa, a to už počas vykonávania diela zhotoviteľom.
  2. Zhotoviteľ je povinný hlásiť akékoľvek škody a krádeže už zabudovaných dodávok a prác bez zbytočného odkladu objednávateľovi.
  3. V prípade, že budú práce, dodávky a materiály zhotoviteľa poškodené, odcudzené, čiastočne alebo úplne zničené, zabezpečí zhotoviteľ náhradné plnenie dodávky, prípadne vykoná práce na vlastné náklady, riziko a nebezpečenstvo s cieľom zabezpečiť zmluvné plnenie. Táto skutočnosť nemá vplyv na predlženie času vykonania diela. Ak dôjde k plneniu zo strany poisťovne zhotoviteľa je tento oprávnený použiť poisťovňou zaplatenú sumu na odstránenie škôd. O uvedenej skutočnosti je povinný bezodkladne informovať objednávateľa. Ak poisťovňa zhotoviteľa neuhradí plnú výšku škody, je tento povinný na vlastné náklady odstrániť všetky škody tak, aby objednávateľ neutrpel žiadnu ujmu. V prípade, že zhotoviteľ nedodrží podmienky stanovené poistnými zmluvami uzatvorenými v súlade s touto zmluvou, musí odškodniť objednávateľa za všetky škody a nároky, ktoré vzniknú následkom nedodržania týchto podmienok a povinností.
  4. Zhotoviteľ sa zaväzuje, že oprávnení zamestnanci poskytovateľa nenávratného finančného prostriedku (Pôdohospodárskej platobnej agentúry), Ministerstva pôdohospodárstva a rozvoja vidieka SR, orgánov Európskej únie a ďalšie oprávnené osoby v súlade s právnymi predpismi SR a EÚ môžu vykonávať voči dodávateľovi kontrolu/audit obchodných dokumentov a vecnú kontrolu v súvislosti s realizáciou zákazky a dodávateľ je povinný poskytnúť súčinnosť v plnej miere. Uvedenú povinnosť musia obsahovať aj zmluvy so subdodávateľmi zazmluvneného víťazného uchádzača.

**Článok XV.**

**Spoločné a záverečné ustanovenia**

* 1. Táto zmluva sa riadi aktuálne platným a účinným právnym poriadkom Slovenskej republiky. Práva a povinnosti zmluvných strán vyplývajúcich z tejto zmluvy sa riadia ustanoveniami tejto Zmluvy. Práva a povinnosti zmluvných strán touto zmluvou neupravené sa riadia ustanoveniami Obchodného zákonníka a podporne ustanoveniami Občianskeho zákonníka v znení ich zmien a doplnkov. V prípade zmeny právneho poriadku platí, že je rozhodujúca aktuálne platná a účinná právna úprava, nie právna úprava platná a účinná ku dňu uzatvorenia zmluvy. Zmluvné strany sa dohodli, že ak si zmena legislatívy bude vyžadovať zmenu vzájomných práv a povinností, upravia príslušné ustanovenia formou písomného dodatku.
  2. Všetky spory vyplývajúce z tejto zmluvy alebo s ňou súvisiace (vrátane sporov o mimozmluvných nárokoch) budú rozhodnuté v rozhodcovskom konaní podľa Rokovacieho poriadku Rozhodcovského súdu Slovenskej advokátskej komory. Ak rozhodnutie vo veci môže závisieť od posúdenia skutočností, na ktoré treba odborné znalosti z oblasti stavebníctva, môže si rozhodcovský senát vyžiadať odborné vyjadrenie najmä od autorizovaného stavebného inžiniera, zapísaného v zozname autorizovaných stavebných inžinierov podľa zákona č. 138/1992 Zb. o autorizovaných architektoch a autorizovaných stavebných inžinieroch. Rozhodcovský senát dá stranám možnosť vyjadriť sa k výberu autorizovaného stavebného inžiniera. Na autorizovaného stavebného inžiniera sa primerane vzťahujú ustanovenia Rokovacieho poriadku Rozhodcovského súdu Slovenskej advokátskej komory o nepredpojatosti znalca. Táto zmluva sa vyhotovuje v piatich rovnopisoch, z ktorých objednávateľ obdrží tri vyhotovenia a zhotoviteľ dve vyhotovenia.
  3. Zmluva podlieha zverejneniu v zmysle zákona č.211/2000 Z.z. o slobodnom prístupe k informáciám v platnom znení.
  4. **Zmluva nadobúda platnosť dňom jej podpísania oboma zmluvnými stranami a účinnosť vystavením „Výzvy na prevzatie staveniska“ zo strany objednávateľa.**
  5. Akékoľvek zmeny tejto zmluvy je možné robiť výhradne len formou písomného a očíslovaného dodatku podpísaného oboma zmluvnými stranami. Objednávateľ si vyhradzuje právo dodatky k tejto zmluve viažuce sa na cenu diela podľa tejto zmluvy neakceptovať.
  6. V prípade ak nastane situácia, ktorá bude potvrdzovať rozpor medzi výkazom výmer a PD, alebo rozpor medzi Výkazom výmer a technickými správami, alebo rozpor medzi PD a technickými správami, alebo rozpor medzi výkazom výmer, alebo PD a technickými správami a skutočnosťou, ktorých súlad potvrdil objednávateľ v čase prípravy ponúk, ktoré ani projektant, ani objednávateľ, ani uchádzači pri vynaložení odbornej starostlivosti nepredpokladali, uzatvoria zmluvné strany dodatok k zmluve na takto vzniknuté rozpory.
  7. Zhotoviteľ sa zaväzuje, že počas platnosti a účinnosti tejto Zmluvy budú on a jeho subdodávatelia zapísaní v Registri partnerov verejného sektora, ak takúto povinnosť majú, a že budú plniť všetky povinnosti vyplývajúce so  zákona č. 315/2016 Z. Z. O registri partnerov verejného sektora a o zmene a doplnení niektorých zákonov v znení neskorších predpisov.
  8. Zhotoviteľ sa zaväzuje, že bude bez zbytočného odkladu informovať Objednávateľa o akejkoľvek zmene v Zozname subdodávateľov (príloha č.2).
  9. Zmluvné strany súhlasia so spracúvaním osobných údajov uvedených v zmluve spoločnosťou KOB SK, s. r. o. Radôstka 251, Radôstka 023 04 za podmienok zákona č. 18/2018 Z. z. o ochrane osobných údajov.
  10. Zmluvné strany vyhlasujú, že si Zmluvu prečítali, Zmluvu uzavreli slobodne, vážne určito a zrozumiteľne, nie v tiesni ani za jednostranne nevýhodných podmienok, na znak čoho ju vlastnoručne podpisujú.
  11. Súčasťou tejto Zmluvy je
* príloha č.1 Ponukový rozpočet – ocenený výkaz výmer pre stavbu vrátane rekapitulácie nákladov a krycieho listu
* príloha č. 2 Zoznam subdodávateľov
* príloha č. 3 Stavebný projekt
* príloha č.4 Výkaz výmer

V ...................., dňa ................... V................................. , dňa ..............

Za objednávateľa Za zhotoviteľa

............................................. ...........................................